b'\n_START_ARTICLE_\nMeyer Werft\n_START_PARAGRAPH_\nMeyer Werft on Meyerin laivanrakentajasuvun omistama suuri laivatelakka Papenburgissa Saksassa. Se perustettiin vuonna 1795 rakentamaan puurunkoisia laivoja. Vuonna 1874 Josef Lambert Meyer aloitti laivojen rakentamisen telakalla raudasta. Nyky\xc3\xa4\xc3\xa4n se on yksi suurimmista ja moderneimmista telakoista maailmassa ty\xc3\xb6llist\xc3\xa4en 3\xc2\xa0500 henke\xc3\xa4. Telakka sijaitsee Emsjoen varrella 36 kilometri\xc3\xa4 Pohjanmerelt\xc3\xa4, Dollartinlahdelta. Laivan kulku telakalle on mahdollista vain nousuveden aikana._NEWLINE_Telakka on rakentanut monia suomalaisia aluksia, esimerkiksi niin sanotut Papenburgin sisaret, Silja Europan ja Estonian, alkuper\xc3\xa4iselt\xc3\xa4 nimelt\xc3\xa4\xc3\xa4n Viking Sally, sek\xc3\xa4 Suomen suurimman sis\xc3\xa4vesiristeilij\xc3\xa4n M/S BlueWhite Eaglen._NEWLINE_Meyerin suku omistaa my\xc3\xb6s kaksi muuta telakkaa, Meyer Turun telakan sek\xc3\xa4 Neptun Werft -telakan Rostockissa Saksassa.'